CELEX: E2016J0016
Language: da
Date: 2017-10-31 00:00:00
Title: Domstolens dom af 31. oktober 2017 i sag E-16/16 — Fosen-Linjen AS mod AtB AS (Offentligt udbud — direktiv 89/665/EØF — direktiv 2004/18/EF — erstatningssøgsmål — culpaansvar — overtrædelsens grovhed — bevisbyrde — verifikation af det afgivne tilbud — principperne om effektivitet, ligebehandling, gennemsigtighed og proportionalitet)

31.5.2018   
            
            
               DA
            
            
               Den Europæiske Unions Tidende
            
            
               C 186/12
            
         DOMSTOLENS DOM
   af 31. oktober 2017
   i sag E-16/16
   Fosen-Linjen AS mod AtB AS
   
      (Offentligt udbud — direktiv 89/665/EØF — direktiv 2004/18/EF — erstatningssøgsmål — culpaansvar — overtrædelsens grovhed — bevisbyrde — verifikation af det afgivne tilbud — principperne om effektivitet, ligebehandling, gennemsigtighed og proportionalitet)
   
   (2018/C 186/06)
   I sag E-16/16, Fosen-Linjen AS mod AtB AS, hvori Frostating lagmannsrett har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Rådets direktiv 89/665/EØF af 21. december 1989 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter, og navnlig direktivets artikel 1, stk. 1, og artikel 2, stk. 1, litra c), har domstolen, sammensat af præsidenten Carl Baudenbacher (refererende dommer) og dommerne Per Christiansen og Benedikt Bogason (ad hoc-dommer), afsagt dom den 31. oktober 2017. Domskonklusionen lyder således:
   
               1.
            
            
               Tilkendelse af erstatning i medfør af artikel 2, stk. 1, litra c), i direktiv 89/665/EØF afhænger ikke af, om der blev udvist culpa ved tilsidesættelsen af en bestemmelse i lovgivningen om offentlige udbud, om tilsidesættelsen kan henføres til en handlemåde, der væsentligt afviger fra en forsvarlig handlemåde, om der lå en materiel fejl til grund herfor, eller den må tilskrives en materiel, grov og åbenbar fejl. En simpel tilsidesættelse af lovgivningen om offentlige udbud er i sig selv nok til, at den ordregivende myndighed ifalder erstatningsansvar overfor den skadelidte i henhold til artikel 2, stk. 1, litra c), i direktiv 89/665/EØF, forudsat at de øvrige betingelser for tilkendelse af erstatning er opfyldt, herunder navnlig betingelsen om, at der skal foreligge en årsagsforbindelse.
            
         
               2.
            
            
               Direktiv 89/665/EØF er ikke til hinder for et krav, hvorefter tilkendelse af erstatning er betinget af, at den forurettede tilbudsgiver med en overvejende grad af sandsynlighed kan godtgøre, at han ville have fået tildelt kontrakten, såfremt den ordregivende myndighed ikke havde begået fejlen, for så vidt som princippet om ækvivalens og effektivitet er overholdt.
            
         
               3.
            
            
               Direktiv 89/665/EØF er ikke til hinder for national lovgivning, hvorefter den ordregivende myndighed ikke er forpligtet til at erstatte den positive opfyldelsesinteresse, når udbudsproceduren som følge af en fejl begået af den ordregivende myndighed blev annulleret i overensstemmelse med EØS-reglerne om offentlige udbud, selv i en situation hvor denne fejl ikke blev påberåbt under udbudsproceduren, og der er tale om en anden fejl en den, som sagsøgeren har påberåbt sig. Det påhviler den ordregivende myndighed at bevise, at der foreligger en sådan fejl og begrunde sin beslutning om at annullere udbudsproceduren.
            
         
               4.
            
            
               Tildelingskriterierne i udbudsmaterialet skal formuleres på en sådan måde, at det gøres muligt for alle rimeligt oplyste og normalt påpasselige tilbudsgivere at fortolke dem på samme måde. Den ordregivende myndighed er desuden forpligtet til at verificere, om de af tilbudsgiverne afgivne oplysninger er troværdige, i den forstand, at det må antages, at de enkelte tilbudsgivere er i stand til at levere det, der blev angivet i tilbuddet, og om dette tilbud opfylder de krav, som den ordregivende myndighed har fastsat. Kravet om verifikation skal opfylde proportionalitetsprincippet. Så længe alle tilbudsgiverne behandles lige, kan den ordregivende myndighed tage hensyn til alle oplysningerne i tilbuddet med henblik på at foretage en effektiv kontrol af de oplysninger, der er forbundet med tildelingskriterierne. Det tilkommer den forelæggende ret under hensyn til principperne om ligebehandling, gennemsigtighed og proportionalitet at afgøre, om disse betingelser var opfyldt i den underliggende udbudsprocedure.